Lurdská jaskyňa
**Lurdská jaskyňa** na Hlbokej ceste sa nachádza pár desiatok metrov od Kalvárie. Bola pôvodne kameňolomom, z ktorého bol ťažený kameň na mnohé miesta a stavby v blízkom a vzdialenom okolí. V roku 1892 grófka Gabriela Szapáry za pomoci bratislavským veriacich dala upraviť kameňolom a do výklenku jaskyne umiestniť sochu Panny Márie Lurdskej. Túto prvú sochu zakúpili a pre jaskyňu darovali dievčatá a robotníčky z bratislavskej textilnej továrne. Lurdská jaskyňa bola posvätená 15. septembra 1892. Za krátky čas sa stala obľúbeným miestom modlitieb kresťanov.

Pôvodná sadrová socha Panny Márie bola v roku 1946 nahradená novou, vytesanou z bieleho carrarského mramoru. Posvätená bola 1. mája 1946 biskupom Dr. Michalom Buzalkom. Novú sochu, presne podľa pôvodnej predlohy, vytesal z mramoru slovenský akademický sochár František Gibala.

Pri vstupe do areálu sa nachádza informačná tabuľa, kde sú informácie o jaskyni v 3 jazykoch (slovenčina, maďarčina a nemčina).

Počas dlhej histórie Lurdskej jaskyne veriaci z vďaky i ako prejav úcty a mnohých prosieb k Panne Márii umiestnili na priľahlé steny areálu vyše 4 000 pamätných ďakovných tabuliek.

Misijný kríž
------------

Misijný kríž pri vchode do areálu v roku 2013
Pri vchode do areálu je umiestnený Misijný kríž. Sú na ňom zaznamenané misie, ktoré sa konali vo farnosti Kalvária - Bratislava.

V roku 1946 sa konali celobratislavské misie od 28. marca do 7. apríla. Viedli ich dvaja kňazi z františkánskeho a dominikánskeho rádu.

V roku 1997 sa konali Misie na Kalvárii. Ľudové misie u bratov dominikánov viedli redemptoristi.

V roku 2017 sa konali týždeň trvajúce misie – *Ľudové misie vo svetle Fatimy*. Začali sa piatok svätou omšou a privítaním misionárov. Boli ukončené 13. októbra 2017 na deň stého výročia, posledného zjavenia, ktoré sa konalo vo Fatime. Konal sa sviečkový sprievod, procesia svetla a požehnanie misijného kríža. Misie viedli bratia redemptoristi spolu s laickími misionármi zo spoločenstiev Calvary a Rieka Života. Počas misií robila TV LUX záznamy svätých omší a misijných príhovorov. Následne odvysielala misijné príhovory vo svojom programe.

Sakrálne stavby pri Lurdskej jaskyni
------------------------------------

Lurdská jaskyňa, ďakovné tabuľky, miesto na sedenie
Nad Lurdskou jaskyňou sa nachádzajú tri:

* nad Lurdskou jaskyňou sa nachádza rímskokatolícky Kostol Panny Márie Snežnej, ktorý bol postavený v štyridsiatych rokoch 20. storočia
* vedľa neho sa nachádza Kaplnka svätého Jozefa, bola vybudovaná v roku 1814, konajú sa tu modlitebné stretnutia
* hneď nad Lurdskou jaskyňou sa nachádza súsošie: socha ukrižovaného Krista a dvoch svätcov

Na polceste medzi Kalváriou a kostolom Panny Márie Snežnej sa nachádza Pieta s krížom z júna 1814. Pieta sa nachádza na ulici Na Kalvárii a vedľa Podhorského ulici. V roku 2014 dalo pietu zrekonštruovať Občianske združenie Petra v spolupráci s Farským úradom Panny Márie Snežnej Na Kalvárii. Slávnostne požehnanie Piety sa uskutočnilo 22. októbra 2014, požehnal ju Mons. Mario Giordana. Po slávnostnom požehnaní nasledovala ďakovná omša, ktorá sa konala v kostole Panny Márie Snežnej.

Neďaleko Lurdskej jaskyne sa na Kalvárskom vrchu nachádza Kalvária, pôvodné zastavenia kalvárie zo 17. storočia boli cielene zdevastované a zničené za komunistického režimu budovaním Pražskej ulice.

* Kostol Panny Márie SnežnejKostol Panny Márie Snežnej
* Pieta na polceste medzi Kalváriou a kostolom v roku 2013Pieta na polceste medzi Kalváriou a kostolom v roku 2013

Referencie
----------

1. 1 2   *Staré Mesto - misijný kríž pri Lurdskej jaskyni* [online]. Epocha.sk, rev. 2022-03-28. Dostupné online.
2. ↑   *Calvary a Misie* [online]. OZ Calvary. Dostupné online.
3. ↑   *V piatok vyvrcholili ľudové misie „Vo svetle Fatimy"* [online]. Redemptoristi - Kongregácia Najsvätejšieho Vykupiteľa. Dostupné online.
4. ↑   *Ľudové misie* [online]. OZ Calvary. Dostupné online.
5. ↑   *Na Kalvárii v Bratislave začínajú Misie vo svetle Fatimy* [online]. Konferencia vyšších rehoľných predstavených na Slovensku, Zasvätený život.sk, 2017-10-06. Dostupné online.
6. ↑   *Na sté výročie Fatimy vyrcholili v Bratislave špeciálne misie na Kalvárii* [online]. TK KBS, 2017-10-14. Dostupné online.
7. ↑   *Kaplnka sv. Jozefa na Kalvárii* [online]. Mestský ústav ochrany pamiatok v Bratislave. Dostupné online.
8. ↑   *Tag: Kaplnka sv. Jozefa* [online]. Na krásnom modrom Dunaji, Daniela Augustka, [cit. 2019-02-05]. Dostupné online.
9. ↑   *Modlitba v kaplnke Sv. Jozefa* [online]. Spoločenstvo Kráľovná rodiny, 2019-03-21. Dostupné online.
10. ↑   *Obnovená Socha Piety, Na Kalvárii, v Bratislave*. Farnosť Panny Márie Snežnej, Kalvaria.sk.
11. ↑   *Obnovili sme sochu Piety v Bratislave, Na Kalvárii* [online].. Dostupné online.
12. ↑   *Staré Mesto - Pieta pod krížom (1814) Na Kalvárii*. Epocha.sk, rev. 2021-02-23.
13. ↑   *Z tohto kopca je nádherný výhľad na časť Bratislavy: Objavte Kalváriu ukrytú v tôni stromov* [online]. Bratislava 24, 2021-05-22. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Lurdská jaskyňa (Hlboká cesta, Bratislava)**